Cum mai toate municipiile îşi consolidează, de ani buni, identitatea culturală şi istorică - vezi Sighişoara, Turda, Timişoara şi chiar Tg. Jiu, primăriţa Craiovei a lansat o iniţiativă greu de digerat pentru presa bucureşteană, şocată de ideea aducerii capului lui Mihai Viteazul în Casa Băniei, locul de unde acesta a pornit cu barda înainte să făurească în premieră România unită.

Zilele Mihai Viteazul, 9-12 mai 2013

Istoria ne spune că Mihai Viteazul, domnitor al Ţări Româneşti fiind, l-a învins pe Ieremia Movilă, pe 9-10 mai 1600, realizând astfel unirea Tării Româneşti cu Moldova. Această perioadă este una cu rezonanţă adâncă în istoria românilor, 9 mai fiind Ziua Independenţei României. Tot 9 mai este şi ziua Uniunii Europene, iar 10 mai este Ziua Regelui Carol I. Toate aceste repere istorice au determinat-o pe Olguţa Vasilescu să ia decizia ca „Zilele Mihai Viteazul” să fie sărbătorite la Craiova în perioada 9-12 mai.

Evenimente unul şi unul

Sărbătoarea va fi cu totul şi cu totul nemaivăzută în Bănie şi în ţară, în condiţiile în care municipiul va fi pe parcursul celor 4 zile un adevărat festival de evenimente culturale. Se va organiza un pelerinaj la capul domnitorului la Casa Băniei, unde acesta a locuit şi de unde a pornit să domnească peste toţi românii; se vor proiecta filme cu Mihai la Cinematograful Patria din Craiova şi se vor organiza spectacole de teatru legate de viaţa domnitorului. Totodată, în oraş va răsuna muzica folclorică veritabilă - Furdui Iancu, Sava Negrean Brudaşcu sau Veta Biriş, pe viile domnitorului de lângă Aeroportul Craiova.

Reconstituirea Bătăliei de la Călugăreni, pe viu

Pentru a readuce în actualitate spectaculoasele lupte duse de domnitor, organizatorii vor reconstitui Bătălia de la Călugăreni, în afara Craiovei, cu ajutorul a 100 de cascadori care vor intra în rolul Oastei Craiovei. Puţini ştiu că Oastea Craiovei, în frunte cu Fraţii Buzeşti-Stroe, Radu şi Preda, Baba Novac, Gruia Novac, Radu Florescu, Banul Mihalcea, Banul Mărăcine, Banul Manta, Banul Udrea, Radu Calomfirescu şi gruparea Craioveştilor a constituit nucleul dur al armatelor lui Mihai Viteazu. Înrolat în armata Marelui Ban, corpul de oaste era compus din forţa militară a ţăranilor de pe domeniile boierimii, din aparatul de dregători ai Băniei, din ţăranii liberi şi din mercenari. În toată istoria Turciei predată în şcoli, singurul domnitor român de care se vorbeşte este Mihai Viteazul, care l-a făcut pe Sinan Paşa să-şi piardă dantura la Călugăreni (ca să nu mai vorbim de steagul verde al Profetului) - cea mai mare ruşine suportată vreodată de armata Imperiului Otoman, alături de Atacul de noapte al lui Vlad Ţepeş.

În centrul Craiovei va fi carnaval de-a dreptul. Oameni îmbrăcaţi în costume de epocă vor dansa pe muzică de epocă. Ca o paranteză, din diverse surse istorice am aflat că domnitorul care lovea însetat cu barda avea şi gusturi fine, preferând evenimentele rafinate şi muzica de salon.

O sesiune solemnă va fi rezervată academicienilor, istoricilor şi oamenilor de cultură, care vor vorbi despre domnitor şi epoca sa. Tudor Gheorghe este unul dintre cei care îl vor omagia pe marele Ban.

Capul lui Mihai Viteazu, adus pe şenile

Dar capul de afiş al întregii manifestări va fi aducerea capului Domnitorului. Fiindca a fost şef de stat, acesta va trebui transportat în Bănie cu o escortă militară (taburi şi tancuri), urmând ca la intrarea în Cetate să se facă schimbarea gărzii de onoare. La intrarea în Craiova, actori profesionişti vor juca rolurile de epocă - domnitorul Mihai, Preda - Buzeşti, Fraţii Buzeşti, Baba Novac, Craioveştii etc.

Surse din Primăria Craiova susţin că evenimentul va atrage atenţia elevilor şi studenţilor, asupra marii lecţii de istorie predată de Mihai Viteazul. În plus, oraşul se va bucura de o atenţie culturală şi mediatică nemaivăzută. Timp de 4 zile, domnitorul va scrie din nou istorie în Bănie.